Un bărbat de 65 de ani din Buzău, vânzător ambulant de sare, a fost omorât în bătaie de un grup de romi, în timp ce se afla într-o localitate din judeţul Brăila, pentru a-şi vinde marfa, potrivit informaţiilor furnizate luni de IPJ Brăila, relatează Agerpres.

Foto: http://obiectivbr.ro

Poliţiştii brăileni au fost sesizaţi luni dimineaţă despre un conflict care a avut loc duminică noapte, în comuna Vişani, între doi buzoieni, tată şi fiu, vânzători ambulanţi de sare, şi un grup de săteni de etnie romă, cu care s-au întâlnit pe o uliţă, cu căruţele.

În urma altercaţiei, bărbatul de 65 de ani a decedat, iar fiul acestuia, în vârstă de 41 de ani, a fost transportat de ambulanţă la Spitalul Judeţean de Urgenţă Brăila.

IPJ Brăila a deschis o anchetă în acest caz, principalii suspecţi urmând să fie identificaţi şi duşi la audieri.